Undervisningsvejledning til forløbet om Hans Frank
Den følgende undervisningsvejledning beskriver den overordnede struktur i undervisningsforløbet om Hans Frank. Forløbet er inddelt i fem fortællenedslag med tilhørende kildesæt. I det første nedslag møder vi Hans Frank i 1946 under hans fængsling i forbindelse med Nürnbergretssagerne. I det andet nedslag befinder vi os i Polen umiddelbart efter Anden Verdenskrigs udbrud, hvor Hans Frank som guvernør blandt andet udsteder en lang række antijødiske dekreter. I det tredje nedslag stifter vi bekendtskab med de hastigt forværrende forhold i de polsk-jødiske ghettoer og beslutningen om at deportere jøderne til dødslejrene. I det fjerde nedslag er vi igen tilbage i Hans Franks fængselscelle umiddelbart før hans henrettelse, og til slut bevæger vi os i det femte nedslag ind i eftertiden, hvor vi blandt andet møder Hans Franks søn, Niklas Frank og stifter bekendtskab med FN’s folkedrabskonvention. 
Det er underviserens opgave at hjælpe eleverne med at belyse konteksten for kilderne og tidsrummene mellem kildesættene. Dette kan blandt andet gøres ved at inddrage beskrivelsen af Hans Franks livshistorie (beskrivelse 2) og bruge den som underliggende storyline i forløbet. Det er tanken, at underviseren her indtager rollen som en levende fortæller, der beretter om de begivenheder, der gik forud for kildernes tilblivelse.
Hvert kildenedslag er suppleret med forslag til en afrundende fællesopgave og diskussion. Nogle af disse kan med fordel bruges som led i en evaluering af undervisningen. Underviseren vurderer selv, i hvilket omfang der gøres brug af opgaverne. Alternativt kan underviseren bruge de mere detaljerede elevopgaver i lærerens kildemateriale. Underviseren kan også vælge selv at formulere opgaver og aktiviteter til det enkelte kildesæt. 
Vi foreslår, at man igennem forløbet laver en kildemosaik på klassens væg, så eleverne har mulighed for at danne sig et hurtigt overblik over de kilder, de har arbejdet med.  Kildemosaikken kan for eksempel synliggøre forholdet mellem kilderne, skabe et kronologisk overblik over kilder og begivenheder eller fremhæve forholdet mellem steder og aktører. Kildemosaikken kan også med fordel bruges i den afsluttende fællesopgave, hvor eleverne ved hjælp af kilderne skal danne en sammenhængende fortælling og karakteristisk af generalguvernementet.
Nedenfor vises først den samlede kildeoversigt over skriftlige kilder og billedmateriale, dernæst en skematisk oversigt over forløbet og til sidst en nærmere beskrivelse af de enkelte fortællenedslag. 


Kildeoversigt, skriftlige kilder 
Kilde 1: Vidneudsagn Hans Frank under Nürnbergretssag, april 1946
Kilde 2: Dekret om jødisk tvangsarbejde, udstedt af Hans Frank 26. oktober 1939
Kilde 3: Dekret om identifikation af jødiske mænd og kvinder i Generalguvernementet, udstedt af Hans Frank 23. november 1939
Kilde 4: Jødisk øjenvidneberetning til oprettelsen af ghettoen i Warszawa, fra 19. november 1940
Kilde 5: Dekret om restriktioner af ophold i Generalguvernementet, udstedt af Hans Frank 15. oktober 1941 
Kilde 6: Hans Franks tale afholdt den 16. december 1941 
Kilde 7: Statistik over dødelighed i ghettoen i Warszawa, 1941-42:
Kilde 8: Tysk soldaterbrev fra Karl Ludwig P i Lublin, oktober 1942
Kilde 9: Interview med SS-officer Franz Suchomel om sin tid i Treblinka
Kilde 10: Uddrag fra Hans Franks dagbog, 25. januar 1943
Kilde 11: Fængselsinterview med Hans Frank fra 5. marts 1946
Kilde 12: Fængselsinterview med Hans Frank fra 16. marts 1946
Kilde 13: Fængselsinterview med Hans Frank fra 20. juli 1946
Kilde 14: Gengivelse af Hans Franks afsluttende forsvarstale fra 31. august 1946 
Kilde 15: Franciskanerpræsten Sixtus O’Connors brev til Hans Franks familie
Kilde 16: Niklas Franks opgør med sin far Hans Frank
Kilde 17: Niklas Franks opgør med sine forældre og opvækst i Generalguvernementet 
Kilde 18: Phillipe Sands rejse til Krakow med Niklas Frank, 2014 
Kilde 19: Polske erindringer om Holocaust?
Kilde 20: FN’s folkedrabskonvention, 1948

Billede 1: Foto af Hans Frank i sin celle, 1946
Billede 2: Foto af Hans Frank efter hængning 16/10 1946
Billede 3: Foto af jødisk mand, der tager hatten af, Warszawa ghettoen, Heinrich Joest, 1941 
billede 4: Foto af tigger i Warszawa ghettoen Heinrich Joest, 1941. 
billede 5: Foto af drenge på gaden i Warszawa ghettoen, Heinrich Joest, 1941.
Billede 6: Foto af jødiske tvangsarbejdere, 1941. 
Billede 7: Foto af deportationen af jødiske formænd, Stroop raporten, 1943. 
Billede 8: Foto af Warszawa-ghettodrengen, Stroop-rapporten, april-maj 1943. 
Billede 9: Foto af den destruerede Warszawa ghetto, 1947. 
Billede 10: Familieportræt af Hans Franks familie, 1943-1944.
billede 11: Foto af tysk militærparade foran Wawel-slottet, 1940. 
Billede 12: Nutidigt luftfoto af Wawel-slottet
Billede 13: Foto af Leonardo da Vinci, Damen med Hermelinen
Billede 14: Foto af Niklas Frank med billede af Hans Frank, november 1915. 

 



	Nedslag i fortællingen
	Kilder
	Temaer
	Mulige slutprodukter

	Kildesæt 1:

Tusinde års kollektiv skyld?
	Kilde 1. Vidneudsagn Hans Frank under Nürnbergretssag, april 1946

Billede 1, 2, 10, 11, 12 og 13

	Skyld

Kollektivt og individuelt ansvar

	Kildemosaik

Diskussionsplenum

Nedskrivning af undringsspørgsmål

	Kildesæt 2:

De første anslag mod jøderne i Generalguvernementet
	Kilde 2: Dekret om jødisk tvangsarbejde, 26. oktober 1939

Kilde 3: Dekret om identifikation af jødiske mænd og kvinder, 23. november 1939

Kilde 4: Jødisk øjenvidneberetning til oprettelsen af ghettoen i Warszawa, fra 19. november 1940

Billede 3, 4, 5, 6, 10, 11, 12 og 13
	Besættelsen af Polen

Jødisk isolation og marginalisering

Ghettoisering

Stadier af folkedrab

	Kildemosaik

Sammenhængende fortælling om nogle af de tidlige antijødiske tiltag i Polen og konsekvenserne heraf. 

	Kildesæt 3:

Folkedrab
	Kilde 5: Dekret om restriktioner af ophold i Generalguvernementet, 15. oktober 1941 

Kilde 6: Hans Franks tale afholdt den 16. december 1941 

Kilde 7: Statistik over dødelighed i ghettoen i Warszawa, 1941-42:

Kilde 8: Tysk soldaterbrev fra Karl Ludwig P i Lublin, oktober 1942

Kilde 9: Interview med SS-officer Franz Suchomel om sin tid i Treblinka

Kilde 10: Uddrag fra Hans Franks dagbog, 25. januar 1943

Billede 7, 8, 9, 10, 11, 12 og 13

	Radikalisering

Udryddelsesprocessen

Valg og fravalg

Tilskueren


	Kildemosaik

Kronologi og årsags-virkningssammenhænge 

	Kildesæt 4: 

Tilfangetagelse og dom

	Kilde 11: Fængselsinterview med Hans Frank fra 5. marts 1946

Kilde 12: Fængselsinterview med Hans Frank fra 16. marts 1946

Kilde 13: Fængselsinterview med Hans Frank fra 20. juli 1946

Kilde 14: Gengivelse af Hans Franks afsluttende forsvarstale fra 31. august 1946 

Kilde 15: Franciskanerpræsten Sixtus O’Connors brev til Hans Franks familie

Billede 1, 2, 10, 11, 12 og 13

	Straf

Tilgivelse

Internationale retssager
	Kildemosaik

Plenumdiskussion om forholdet mellem skyld, soning, straf og tilgivelse fra en religiøs og juridisk vinkel

	Kildesæt 5:

Arven fra Hans Frank
	Kilde 16: Niklas Franks opgør med sin far Hans Frank

Kilde 17: Niklas Franks opgør med sine forældre og opvækst i Generalguvernementet 

Kilde 18: Phillipe Sands rejse til Krakow med Niklas Frank 2014 

Kilde 19: Polske erindringer om Holocaust?

Kilde 20: FN’s folkedrabskonvention 1948

Billede 10, 11, 12, 13 og 14

	Fortidens synder

Holocausterindringer
	Kildemosaik

Afsluttende sammenhængende fortælling og karakteristisk af generalguvernementet og dets rolle i Holocaust. 




 
Første nedslag i fortællingen (kildesæt 1): Tusind års kollektiv skyld?
Kilde 1 i det første nedslag er et vidneudsagn fra Hans Frank under Nürnbergretssagen i april 1946. Denne kilde kan eventuelt suppleres med billedmaterialet af Hans Frank under fængslingen og efter henrettelsen. 
Kilden i det første nedslag har til formål at afføde en undring hos eleverne i forhold til de begivenheder, Hans Frank beskriver, og den del han selv har haft i dem.  Kilden danner udgangspunkt for at fortælle historien om Hans Franks rolle i Holocaust i flashback. 
Den overordnede kontekstuelle ramme om kildearbejdet
Efter samtalen med eleverne og optag af deres undringer kan det være hensigtsmæssigt at fortælle dem lidt mere om Hans Frank og hans tidlige liv, som beskrevet i Hans Frank biografien. Her kan I fx fremhæve det paradoksale i, at en dygtig advokat selv er endt på anklagebænken for de frygteligste forbrydelser. 
Forslag til afrundende fælles opgave og diskussion
Bed eleverne om at nedskrive nogle af deres undringsspørgsmål. Senere i forløbet kan disse eventuelt inddrages for at evaluere det, eleverne har lært. 
Afhold en gruppe- eller plenumdiskussion og lad eleverne debattere, hvorvidt man kan arve skyld. I kan fx inddrage spørgsmålet om, hvordan man kan skelne mellem individuelt og kollektivt ansvar. 
Andet nedslag i fortællingen (kildesæt 2): De første anslag mod jøderne i Generalguvernementet
De tre kilder og det supplerende billedmateriale i det andet nedslag beskriver nogle af de tidlige stadier i den proces, der marginaliserer, isolerer og dehumaniserer de polske jøder. 
Kilde 2 og 3 belyser, hvordan Hans Frank meget hurtigt efter sin tiltrædelse som guvernør for generalguvernementet tog fat i det jødiske spørgsmål. De fortæller os således noget om Hans Franks dedikation til at løse det jødiske spørgsmål, og den centrale rolle han mente, antisemitismen spillede for det nazistiske projekt – en holdning han sidenhen benægtede under afhøringerne i forbindelse med Nürnbergretssagen. Kilderne sår således tvivl om Hans Franks troværdighed i forbindelse med afhøringerne.  Eleverne skal senere i forløbet læse uddrag af disse afhøringer (kildesæt 4). Det er derfor vigtigt at vende tilbage til kilde 2 og 3, når eleverne skal diskutere troværdigheden af kilde 11-13 i det fjerde nedslag i fortællingen.
Kilde 4 viser, hvordan ghettoiseringen ramte de polske jøder, og de erfaringer, de gjorde sig med det nazistiske styre. 
Kildesæt 2 er suppleret med et kort, der viser generalguvernementet, ghettoerne og udryddelseslejrenes placering. Dette kan bruges til at lokalisere ghettoiseringen og udryddelseslejrene i forhold til en række større byer, som kilderne refererer til. Det er også suppleret med en række fotografier fra Warszawa Ghettoen
Den overordnede kontekstuelle ramme om kildearbejdet
Kilderne kan tilsammen fortælle historien om nogle af Hans Franks antisemitiske tiltag i begyndelsen af hans regime, og hvordan det påvirkede de jødiske ofre.  For at kontekstualisere kilderne kan I bruge den del af Hans Franks, der beskriver hans tidlige karriere i Det Tredje Rige. I kan også her lægge vægt på inddelingen af Polen efter den tyske invasion ved hjælp af kortet, og I kan tale med eleverne om begrebet ”Lebensraum. ” 
Forslag til afrundende fællesopgave
Lav på baggrund af kilderne en sammenhængende fortælling om nogle af de tidlige antijødiske tiltag i Polen og konsekvenserne heraf. Fortællingen kunne fx fokusere på, hvordan dekreterne helt konkret forårsager en massiv forværring af de polske jøders vilkår.  Den kunne også inkludere refleksioner over, hvilke konsekvenser det har, at man visuelt udpeger og ekskluderer en marginaliseret befolkningsgruppe og helt åbenlyst forskelsbehandler fx ved at udskrive denne befolkningsgruppe til tvangsarbejde eller underlægge dem påbud om en bestemt bopæl. Disse konsekvenser kan illustreres ved at stille skarpt på den jødiske beretning. 
Tredje nedslag i fortællingen (kildesæt 3): Folkedrab
De seks kilder i kildesæt 3 belyser den tiltagende forværring af forholdene i ghettoerne, forløbet op til den endelige beslutning om Endlösung og den efterfølgende gennemførelse af Holocaust i Polen. 
Kilde 5 illustrerer Hans Franks skærpede påbud om, at jøderne kun opholder sig i den lukkede ghetto, mens kilde 7 viser dødeligshedsfrekvensen i Warszawas ghetto. Tilsammen giver disse kilder indblik i de desperate forhold i ghettoerne; det uhyre høje dødstal hver måned kombineret med Hans Franks indførelse af dødsstraf for at forlade ghettoen indikerer, at forholdene i ghettoerne var desperate. 
Kilde 6 er Hans Franks fortrolige tale til sit kabinet om forventningerne til konferencen i Wannsee i januar 1942 (jf. beskrivelse 1: Endlösung). Her fremgår det, at Hans Frank bifalder en radikal løsning på eksistensen af de polske jøder. Sammenholdt med statistikken over dødsfald i Warszawa ghettoen i kilde 7 kan man se, hvorledes drabet på de polske jøder iværksættes i form af tømningen af de polske ghettoer: Statistikkens manglende optegnelser over dødsfald fra juli 1942 og frem kan forklares med, at man tømmer ghettoerne og dermed ikke registrerer dødsfald.  Kilde 9 hænger nøje sammen med statistikken over dødsfaldene i ghettoen og Hans Franks tale. Udryddelseslejren Treblinka, som beskrives i kilden, fremstår som det naturlige slutprodukt af Hans Franks visioner i talen. 
Kilde 8 giver den menige tyske soldats perspektiv eller mangel derpå på udryddelsen af de polske jøder. Kilde 10 er et af Hans Franks dagbogsoptegnelser, der viser, at kendskabet til udryddelsen af de polske jøder var udbredt. Kilden sætter også kraftigt spørgsmålstegn ved Hans Franks vidneudsagn i kildesæt 1 og 4, hvor han hævder manglende kendskab til omfanget af jødeudryddelserne. 
Den overordnede kontekstuelle ramme om kildearbejdet
I dette kildesæt kommer vi meget tæt på den store historie, idet Hans Frank direkte refererer til den kommende Wanseekonferences mål og midler og til den egentlige udryddelsesproces (jf. beskrivelse 1: Endlösung). Vi kommer også tæt på processen fra beslutningen om at rømme ghettoerne til endestationen i udryddelseslejrene. 
Forslag til afrundende fællesopgave
Hvilken kronologi og årsags-virkningssammenhænge kan man vise ved hjælp af kilderne? Brug gerne kortet over Generalguvernementet til at illustrer sammenhængen. 

Fjerde nedslag i fortællingen (kildesæt 4): Tilfangetagelse og dom 
De fem kilder i kildesættet belyser, hvordan Hans Frank under sin tilfangetagelse retrospektivt forholder sig til sit liv og sit ansvar i forhold de forbrydelser, han har begået. Det er vigtigt, at eleverne i processen erkender, hvilke motiver Hans Frank har for at fremstille sig selv som ansvarsfri og for at underspille sin egen rolle i folkedrabet. Det er ikke uden betydning, at Hans Franks liv er på spil i retssagen. Det er heller ikke uden betydning, at han er en erfaren advokat, som er fortrolig med forskellige forsvars- og overtalelsesteknikker eller at han er på tidsmæssig afstand fra begivenhederne. Det er derfor oplagt i forbindelse med dette kildesæt at arbejde med ophavssituation og troværdighed og inddrage kilderne fra kildesæt 1, 2 og 3. 
I kilde 11-13 gengiver den amerikanske fængselspsykiater, Leon Goldensohn, sine samtaler med Hans Frank i 1946 vedrørende hans rolle i drabet på jøderne, hans private liv og hans personlige valg. I kilderne er det karakteristisk for Hans Frank konsekvent at fralægge sig ethvert ansvar for det, der er sket. Her er det oplagt at problematisere troværdigheden fx ved hjælp af kilderne 3, 4, 6, 7 og 10.
Kilde 14 er Hans Franks forsvarstale. I forsvarstalen fralægger Hans Frank sig den skyld, han påtog sig i sit oprindelige vidneudsagn i kilde 1 og fremstiller i stedet tyskerne som de reelle ofre for krigens masseforbrydelser. Her sidestiller han Tysklands forbrydelser med de allieredes militære fremfærd under krigen. Det samme argument bruger Rudolph Höss. Her er det oplagt at diskutere rimeligheden i denne sammenstilling med eleverne. Eleverne kan fx overveje, om der forskel på at have drab på civile som den primære hensigt med krigsførelsen, i modsætning til at acceptere tab af civile liv i hvad der måske kan betragtes som en retfærdig krig (det, der på engelsk kaldes collatoral damage)? Her kunne man inddrage Lanzmanns interview med SS-officer Franz Suchomel, som beskriver sin rolle i Treblinka (kilde 9) eller statistikken over dødeligheden i Warszawa ghettoen (kilde 7).
Kilde 15 er franciskanerpræsten Sixus O’Connors brev til Hans Franks familie skrevet dagen efter hans henrettelse. I kilden fremstiller Sixus O’Connor Hans Frank i sympatiske vendinger og giver udtryk for, at han har modtaget fuldkommen syndsforladelse. Kilden kan bruges til diskutere, hvad der ligger i begrebet syndsforladelse og soning, og til at problematisere den reelt manglende italesættelse af de forbrydelser, der er sket. Hvad er det, som Hans Frank får syndsforladelse for af O’Connor? 
Den overordnede kontekstuelle ramme om kildearbejdet
I dette kildesæt kommer vi tæt på den store historie i form af krigsafslutningen og afholdelsen af den første internationale krigsforbryderdomstol i Nürnberg. Dette er nærmere beskrevet i Hans Franks livshistorie (beskrivelse 2) og i de løbende kildeinformationer. 
Forslag til afrundende fællesopgave
Afhold en plenumdiskussion om forholdet mellem skyld, soning, straf og tilgivelse. Før plenumdiskussionen kan I eventuelt få eleverne til at diskutere i grupper. Denne diskussion kan fokusere på spørgsmålet om skyld, soning og straf fra forskellige vinkler:
1) Fra en religiøse vinkel: med udgangspunkt Sixus O’Connors brev kan eleverne diskutere, hvorvidt Hans Franks forbrydelser kan rummes inden for en religiøs kontekst, eller om Sixus ganske enkelt ikke forstår omfanget af forbrydelserne. 
2) Fra en juridisk vinkel: Med udgangspunkt i Hans Franks forsvarstale og fængselsinterviewene kan eleverne diskutere, hvad denne type af retssager kan bruges til: Er deres formål fx at få forbryderen til at angre? Er formålet at vise, at sejrherren (de allierede) har ret til at dømme og straffe den tabende part? Er formålet at lægge op til forsoning? Skal retssagen sende et signal til eftertiden? Kan en retssag i sig selv skabe retfærdighed, og er det overhovedet meningsfuldt at tale om retfærdighed i forbindelse med en forbrydelse af denne karakter? Kan straffen (fx hængning som det er tilfældet med Hans Frank og Rudolph Höss) ophæve forbrydelsen? 
Femte nedslag i fortællingen (kildesæt 5): Arven fra Hans Frank
De fem kilder i det femte nedslag forholder sig til dele af eftertidens håndtering af folkedrabet og Hans Franks rolle deri. Kilderne belyser dels de personlige konsekvenser for Franks nu voksne søn, dels en bredere polsk erindring om besættelsen og endelig en juridisk konsekvens af folkedrabet, vedtagelsen af FN’s folkedrabskonvention fra 1948. 
De tre kilder, 16-18 stiller skarpt på Hans Franks søn, Niklas Frank, og hans håndtering af arven efter faren, herunder sin opvækst i Generalguvernementet. Niklas Franks erindringer er medieret gennem et provokerende, ekspressivt, litterært sprog med eksplicitte seksuelle referencer. Her er det vigtigt, at eleverne erkender, hvordan gerningsmandens forbrydelser hjemsøger de næste generationer, herunder hvor komplekse strategier, efterkommerne anvender til at håndtere arven. 
Kilde 19 beskriver den polske håndtering af den nazistiske besættelse og Holocaust i eftertiden. Kilden lægger op til at diskutere, hvorfor man i Polen har haft fokus på det polske folks lidelser og ikke på folkedrabet på jøderne. Her kan I trække på beskrivelsen af nazisternes behandling af de slaviske folkeslag i Hans Frank biografien, og I kan inddrage kilde 10, hvor Hans Frank og hans underordnede eksplicit diskutere den etniske udrensning af polakkerne.  
Kilde 19, FN’s folkedrabskonvention er et direkte resultat af massedrabet på de europæiske jøder og erfaringerne fra Nürnbergretssagerne, hvor anklagemyndigheden manglede passende juridiske kategorier, der kunne beskrive det, der var foregået. Konventionen kan i samarbejde med kildesæt 2-4 anvendes til at karakterisere Hans Franks gerninger som generalguvernør. 
 Den overordnede kontekstuelle ramme om kildearbejdet
I det femte kildesæt kommer vi tæt på nogle af de konkrete konsekvenser, som folkedrabet har haft i eftertiden. Kilderne kan derfor bidrage til at illustrere, at folkedrab bør opfattes som længerevarende processer, der ikke stopper den dag voldsudøvelsen ophører, men derimod trækker lange tråde op gennem tiden.
Forslag til afrundende fællesopgave
Konstruer ved hjælp af klassens kildemosaik en sammenhængende fortælling og karakteristisk af generalguvernementet og dets rolle i Holocaust. Fortællingen kan også indeholde overvejelser over, hvordan holocausterfaringen i dag meningsfuldt kan fastholdes og erindres, fx kan eleverne udtænke et mindesmærke for Holocaust eller lave program til en fiktiv studietur til Holocausts mindesteder i Polen. Eleverne kan lave fortællingen som radioindslag, video, dokumentar, fortælleværksteder eller lignende. 

